Beurtkrag SA se voorland op lentedag(Argieffoto: Severin D./Unsplash) Suid-Afrikaners gaan dele van hul lentedag in die donker deurbring nadat Eskom aangekondig het hy gaan beurtkrag toepas. Volgens die kragvoorsiener is sy netwerk onder groot druk weens talle opwekkingseenhede wat buite werking is. Fase 2-beurtkrag sal van 12:00 tot 22:00 toegepas word nadat 10 opwekkingseenhede by sewe kragstasies in die afgelope 48 uur met tye buite werking was. Opwekkingseenhede by die Arnot-, Medupi-, Lethabo-, Matla-, Majuba-, Camden- en Tutuka-kragstasies was met tye buite werking en volgens Eskom het dié kwessie en die nodigheid om sy noodreserwes te bewaar hom genoop om beurtkrag toe te pas. Onbeplande onderbrekings staan op 11 665 MW terwyl 4 558 MW vir beplande instandhouding afgeskakel is. “Enige verdere agteruitgang in die opwekkingsvermoë kan daartoe lei dat beurtkrag toeneem.” Eskom het gesê weens die onbetroubaarheid en wisselvalligheid van sy verouderde infrastruktuur sal die kragnetwerk vir die res van die week onder druk wees.